মানিক বন্দ্যোপাধ্যায়ের ছোটগল্প 'ছেলেমানুষী' অবলম্বনে স্বল্পদৈর্ঘ্য 'ছেলেমানুষী' চলচ্চিত্রটি দেশের বাইরে বিভিন্ন প্রদর্শনীর জন্য মনোনীত হয়েছে। সাকী ফারজানার পরিচালনায় এটি রাশিয়া, কানাডা, যুক্তরাজ্যসহ ভারতের তিনটি ফেস্টিভালে প্রদর্শিত হয়েছে। বাংলাদেশ ও ভারতের হিন্দু-মুসলমানের আন্তঃসম্পর্কের ওপর ভিত্তি করে ছোট গল্পের ছায়া অবলম্বনে এটি নির্মিত হয়েছে। গত ২১-২৪ জুন ভারতের হায়দরাবাদ ইন্টারন্যাশনাল ফিল্ম ফেস্টিভালে চলচ্চিত্রটির প্রিমিয়ার প্রদর্শনী অনুষ্ঠিত হয়। পরবর্তীতে রাশিয়ায় মস্কো শটসে নির্বাচিত ও ১৩ জুলাই প্রদর্শিত হয়। যুক্তরাজ্যের স্মল এক্স টলপুডেল রেডিক্যাল ফিল্ম ফেস্টিভালে সেমিফাইনালিস্ট হিসেবে প্রতিযোগিতা করে এবং সেখানে গত ২০ জুলাই চলচ্চিত্রটি প্রদর্শিত হয়। সম্প্রতি চলচ্চিত্রটি ভারতের আসামের নেগন ইন্টারন্যাশনাল শর্ট অ্যান্ড ডকুমেন্টারি ফিল্ম ফেস্টিভাল এবং পুনের ইন্টারন্যাশনাল ফিল্ম ফেস্টিভালের প্রদর্শনের জন্য নির্বাচিত হয়েছে। স্বল্পদৈর্ঘ্য চলচ্চিত্রটি আগামী ৮ ও ৯ সেপ্টেম্বর আসাম এবং ২৭ সেপ্টেম্বর পুনেতে প্রদর্শিত হবে।